**E altă zi...**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E altă zi și nu mai sunt ca ieri –

mă-nalț cu orice clipă ce-mi aduce

o nouă vrajă ruptă din tăceri

ajunse azi în tainica-mi răscruce.

Nu vezi? - se schimbă ora din trecut

și plâng în noi regrete resorbite

în tristele-amintiri ce s-au pierdut

pe-apusuri reci de clipe răstignite.

Desprins din ele mă înalț spre cer

în orizonturi noi care mă cheamă

lăsând în urmă gânduri care pier

pe muzica dintr-o străină gamă.

De-acum nu mai avem nici un temei

să ne-mbătăm cu vorbe-nchipuite

dar poți lua cu tine, dacă vrei,

doar umbra mea pe falsele-ți ispite.